VSL Sklep II Cp 1254/2018
Sodna praksa višjih sodišč, 2018-10-17

mag. Gordana Ristin (preds.), Suzana Ivanič Lovrin (poroč.), Barbka Močivnik Škedelj

stroški v nepravdnem postopku - postopek za odvzem poslovne sposobnosti - odvzem poslovne sposobnosti - udeleženci nepravdnega postopka - stroški izvedenca

V obravnavani zadevi je sodišče prve stopnje zaključilo, da je potreben popoln odvzem poslovne sposobnosti nasprotnega udeleženca, saj ni sposoben skrbeti zase in za svoje pravice, zaradi česar obstaja možnost zlorabe oziroma oškodovanja njegovega premoženja. Nepravdni postopek je bil torej izveden v korist nasprotnega udeleženca. Sodišče je tako pravilno odločilo, da stroške postopka trpi nasprotni udeleženec.

Pritožba se zavrne in se potrdi sklep sodišča prve stopnje.

1. Sodišče prve stopnje je s sklepom N 24/2017 z dne 29. 3. 2018 nasprotnemu udeležencu odvzelo poslovno sposobnost ter pravico voliti in biti voljen in odločilo o stroških postopka. Z izpodbijanim sklepom pa je odločilo o nadaljnjih stroških postopka tako, da stroške v znesku 330,24 EUR (stroški izvedenca za pristop na narok) trpi nasprotni udeleženec, zato jih mora povrniti udeležencu (prej predlagatelju), ki je založil odrejeni predujem za stroške izvedbe dokaza s sodnim izvedencem.

2. Nasprotni udeleženec vlaga pritožbo zaradi nekorektno vodenega postopka, brez njegove privolitve in brez potrebe po varovanju njegovih pravic in koristi. Ne strinja se z odvzemom poslovne sposobnosti. Izpodbija tudi odločitev o stroških in predlaga, da naj jih poravna tisti, ki je predmetni postopek sprožil.

4. Sodišče prve stopnje je s sklepom N 24/2017 z dne 8. 5. 2018 kot prepozno zavrglo pritožbo nasprotnega udeleženca, v kolikor se ta nanaša na sklep z dne 29. 3. 2018. Sklep o zavrženju pritožbe je postal pravnomočen 1. 6. 2018. Predmet pritožbene presoje je tako le sklep o stroških z dne 18. 4. 2018.

5. V nepravdnem postopku velja glede stroškov postopka splošno pravilo, da vsak udeleženec trpi svoje stroške, razen če zakon za posamezne vrste nepravdnih postopkov ne določa posebna pravila (prvi odstavek 35. člena Zakona o nepravdnem postopku - ZNP). Če v nepravdnem postopku nastanejo skupni stroški strank, to pa so stroški za delo sodišča in za izvedbo dokazov (sodne takse, stroški izvedenskega dela, …), odloči sodišče v kakšnem razmerju jih udeleženci trpijo (drugi odstavek 35. člena ZNP). Če je postopek izveden izključno v interesu enega udeleženca oziroma nekaterih udeležencev, morajo trpeti stroške ti udeleženci (tretji odstavek 35. člena ZNP).

6. Obravnavani stroški izvedenca so nastali v postopku za odvzem poslovne sposobnosti nasprotnega udeleženca. Poslovna sposobnost omogoča subjektom samostojno nastopanje v pravnem prometu in je predpostavka za veljavnost pravnih poslov. Odvisna je od voljne sposobnosti osebe. Če oseba zaradi voljne nesposobnosti, zaradi duševne bolezni, duševne zaostalosti, odvisnosti od alkohola ali mamil ali iz drugega vzroka, ki vpliva na psihofizično stanje, ni sposobna sama skrbeti zase, za svoje pravice in koristi (44. člen ZNP), se ji poslovna sposobnost odvzame. Omenjeni posebni postopek, v katerem se naravno stanje voljne nesposobnosti avtoritativno in pravnomočno ugotovi z odločbo sodišča, posledica takšne odločbe pa je poslovna nesposobnost osebe, je torej predviden zaradi varstva interesov tako prizadetih oseb in zaradi varstva pravnega prometa.

V obravnavani zadevi je sodišče prve stopnje zaključilo, da je potreben popoln odvzem poslovne sposobnosti nasprotnega udeleženca, saj ni sposoben skrbeti zase in za svoje pravice, zaradi česar obstaja možnost zlorabe oziroma oškodovanja njegovega premoženja. Ta nepravdni postopek je bil torej izveden v korist nasprotnega udeleženca. Sodišče prve stopnje je zato na podlagi določbe tretjega odstavka 35. člena ZNP pravilno odločilo, da stroške postopka trpi nasprotni udeleženec.

7. Glede na navedeno je bilo treba pritožbo nasprotnega udeleženca zavrniti kot neutemeljeno in potrditi sklep sodišča prve stopnje (2. točka 365. člena Zakona o pravdnem postopku v zvezi s 37. členom ZNP).

Zakon o nepravdnem postopku (1986) - ZNP  - člen 35, 35/2, 35/3, 44

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.